**Angående plassering av stipendiater på emner – Notat 9. mai 2019**

*Dette notatet problematiserer plassering av stipendiater på emner hvor deres hovedveileder er emneansvarlig.*

Stipendiater med undervisningsoppgaver blir plassert på forskjellige emner hovedsakelig etter eget ønske, og etter forslag fra administrasjonen. Administrasjonen plasserer stipendiatene i samarbeid med Utdanningsleder, helst på de samme emnene år etter år.

En del stipendiater ønsker å undervise på det emnet deres veileder er emneansvarlig for, og en del emneansvarlige ønsker tilsvarende at deres stipendiater skal undervise på deres emne. Det er nok mange grunner til dette; det er lettere å koordinere hverdagen når både stipendiat og veileder er opptatt omtrent på samme tid, og emneansvarlig vet da hva slags person som deltar på emnet. Men vi tenker også at det kan være problematisk:

* Det bygger opp under problemet med lite samsnakk mellom seksjonene ved instituttet.
* Vi ser det som en fordel for stipendiatene å komme i kontakt med flere ansatte. Det bidrar til å utvide de faglige horisontene, men også til å utvide vedkommendes nettverk som vil være en fordel når man skal videre fra sin stipendiatstilling.
* Stipendiatene vil som regel delta i sensurering, og vi ser det som en fordel at sensorene har litt forskjellige perspektiver og få bindinger til hverandre.
* Vi tror emnet og studentene som tar dette, vil nyte godt av at de som underviser kommer fra forskjellige miljøer og har forskjellige perspektiver.
* I de tilfellene hvor forholdet mellom stipendiat og hovedveileder blir dårlig, er det en fordel for stipendiaten å ha andre kolleger å forholde seg til i sin hverdag.

Gjennom tredjesemesterrapporteringen fra stipendiatene, oppfatter vi at stipendiatene er avhengig av å ha et velfungerende forhold til sin hovedveileder. Hovedveileder definerer rammene for forskningen og er ofte døråpner til andre forskningsmiljøer, og i flere tilfeller har også hovedveileder personalansvar for stipendiaten. Mange stipendiater føler seg derfor helt prisgitt sin hovedveileder, og noen opplever forholdet som skjevere enn det burde vært. Dette forsterkes når de også må forholde seg til hovedveileder som en leder i undervisningen.

Vi tror altså at **instituttet** vil ha godt av å ha emnene som en arena hvor ansatte møtes på tvers av seksjonene, vi tror **emnene** vil ha godt av den samme tverrfagligheten og vi tror **stipendiatene** vil ha godt av å utvide sitt nettverk.

Vi ber Utdanningsutvalget diskutere om de er enige i våre synspunkter, og veie fordeler og ulemper ved plassering av stipendiater på emner.

Utdanningsutvalget kan velge å henstille Utdanningsleder og studieadministrasjonen til å unngå plassering av stipendiater på emner hvor deres hovedveileder er emneansvarlig, dersom det ikke foreligger særlige grunner til at dette er ønskelig.

Espen Murtnes  
Studiekonsulent

Christine Sundtveten  
Studiekonsulent, PhD